ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Ιουνίου 1997 για τη χορήγηση άδειας στα κράτη μέλη να επιτρέπουν προσωρινά την εμπορία σπόρων προς σπορά βρώμης (Avena sativa) και κριθής (Hordeum vulgare) που δεν πληρούν τις απαιτήσεις της οδηγίας 66/402/ΕΟΚ του Συμβουλίου (97/406/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων σιτηρών προς σπορά (1), όπως τροποποιήθηκε τελευταία από την οδηγία 96/72/ΕΚ (2), και ιδίως το άρθρο 17,

την αίτηση που υπέβαλε η Φινλανδία,

Εκτιμώντας:

ότι στη Φινλανδία η παραγωγή σπόρων ορισμένων ποικιλιών βρώμης (Avena sativa) και κριθής (Hordeum vulgare) που πληρούν τις απαιτήσεις της εν λόγω οδηγίας σχετικά με το μέγιστο αριθμό γενεών «πιστοποιημένων σπόρων προς σπορά» που προβλέπονται στην εν λόγω οδηγία ήταν ανεπαρκής κατά το 1996 και, για το λόγο αυτό, δεν μπορεί να καλύψει τις ανάγκες της χώρας αυτής 7

ότι είναι αδύνατον να καλυφθεί ικανοποιητικά η ζήτηση αυτών των προϊόντων με σπόρους από άλλα κράτη μέλη ή από τρίτες χώρες που να πληρούν όλες τις απαιτήσεις που θεσπίζονται στην εν λόγω οδηγία 7

ότι, ως εκ τούτου, πρέπει να χορηγηθεί άδεια στη Φινλανδία να επιτρέψει, για περίοδο που λήγει στις 30 Ιουνίου 1997, την εμπορία σπόρων προς σπορά του προαναφερομένου είδους που υπόκεινται σε λιγότερο αυστηρές απαιτήσεις 7

ότι, επιπλέον, θα πρέπει να δοθεί άδεια στα άλλα κράτη μέλη, τα οποία μπορούν να προμηθεύουν τη Φινλανδία με τέτοιους σπόρους που δεν ανταποκρίνονται στις απαιτήσεις της εν λόγω οδηγίας, να επιτρέπουν την εμπορία των σπόρων αυτών 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται άδεια στη Φινλανδία να επιτρέπει, για περίοδο που λήγει στις 30 Ιουνίου 1997, την εμπορία στο έδαφός της 1 900 τόνων κατ' ανώτατο όριο πιστοποιημένων σπόρων προς σπορά βρώμης (Avena sativa) των ποικιλιών του τύπου «Veli» ή «Yty», καθώς και 3 000 τόνων πιστοποιημένων σπόρων προς σπορά κριθής (Hordeum vulgare) των ποικιλιών του τύπου «Arra» ή «Kalle», οι οποίοι δεν πληρούν τις απαιτήσεις που θεσπίζονται στην οδηγία 66/402/ΕΟΚ σχετικά με τον ανώτατο αριθμό γενεών, με την προϋπόθεση ότι πληρούνται οι ακόλουθοι όροι:

α) ο σπόρος προς σπορά είναι πιστοποιημένος σπόρος προς σπορά της τρίτης γενεάς 7

β) η επίσημη ετικέτα πρέπει να φέρει την ένδειξη «σπόρος προς σπορά τρίτης γενεάς».

Άρθρο 2

Χορηγείται άδεια στα άλλα κράτη μέλη πλην του αιτούντος κράτους μέλους να επιτρέπουν, με τους όρους που καθορίζονται στο άρθρο 1 και για τους λόγους που επικαλείται το αιτούν κράτος μέλος, την εμπορία στο έδαφός τους των σπόρων που επιτρέπεται να διαθέτουν στο εμπόριο σύμφωνα με την παρούσα απόφαση.

Άρθρο 3

Τα κράτη μέλη ανακοινώνουν αμέσως στην Επιτροπή και στα άλλα κράτη μέλη τις ποσότητες σπόρων προς σπορά που φέρουν ετικέτα και που επιτρέπεται να διατίθενται στο εμπόριο στο έδαφός τους σύμφωνα με την παρούσα απόφαση.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 18 Ιουνίου 1997.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. 125 της 11. 7. 1966, σ. 2309/66.

(2) ΕΕ αριθ. L 304 της 27. 11. 1996, σ. 10.